Tom Behnke (FP), 1999-04-13:
Regeringen har meddelt både ved ministeren her i dag og også i et direkte bilag, at man sådan set har en handlingsplan for at lave en evaluering af loven.
Det er altså bebudet, og så kunne forespørgselsdebatten jo sådan set stoppe allerede her.
Men det har forespørgerne jo ikke stillet sig tilfredse med, og det vil nok også alligevel være hensigtsmæssigt at give dem et par ord med på vejen.
Vi har i Fremskridtspartiet den opfattelse, at når udlændinge kommer til Danmark, er det ikke hensigtsmæssigt, at man allerede fra den første dag gør dem til sociale klienter.
Det er ikke hensigtsmæssigt, at man på forhånd stempler disse mennesker og siger: Åh, hvor er det også synd for jer, nu bliver I gjort til klienter i vores system.
Det er bestemt ikke hensigtsmæssigt, det er at gøre udlændinge en bjørnetjeneste.
Det, at man stiller krav til dem, betyder jo også, at de må yde et eller andet, og det, at man yder noget og er med i samfundet, gør så, at integrationen kan forløbe hurtigere.
Det er jo ikke nogen hemmelighed, at Fremskridtspartiet stemte imod integrationsloven, og det er heller ikke nogen hemmelighed, at vi sådan set gjorde det, fordi vores overbevisning er den stik modsatte af den, både Enhedslisten og SF har.
Vi stemte ikke imod integrationsloven på grund af integrationsydelsens størrelse, snarere tværtimod; den synes vi i Fremskridtspartiet er helt fin.
Vi stemte imod integrationsloven, fordi vi er imod, at man allerede fra den første dag, en udlænding kommer til Danmark, gør vedkommende til indvandrer, og det er jo reelt det, der sker med integrationsloven.
Allerede fra den første dag starter man integrationen i det danske samfund.
Det er forfejlet, det er forkert at gøre det, og det er at gøre gøre flygtningene en bjørnetjeneste.
Flygtninge er flygtninge, og de er her midlertidigt, til de kan vende tilbage til deres hjemland.
Forhåbentlig kan de gøre det ret hurtigt, både af hensyn til dem selv og også af hensyn til, at Danmark så kan hjælpe nogle andre flygtninge, som har mere behov for hjælp.
Vi kan ikke se, at der er
nogen som helst grund til, at flygtninge, der kommer her til landet, skal have mere, end f.eks. en dansk folkepensionist skal have med folkepensionens grundbeløb.
Der bliver også talt så meget om diskrimination; men når man kigger i bekendtgørelsen af den internationale konvention fra 1965 om afskaffelse af alle former for racediskrimination, fremgår det af afsnit 1, artikel 1, nr. 2: »Denne konvention finder ikke anvendelse på sådan forskelsbehandling, udelukkelse, begrænsning eller fortrinsstilling, som en i denne konvention deltagende stat foretager mellem sine egne statsborgere og udlændinge.«
Det fremgår jo sådan set ret klart og tydeligt, at når man i den konvention taler om diskrimination, er det over for de mindretal, der kan være i landets egentlige befolkning, altså statsborgere i det pågældende land, og ikke over for udlændinge, der kommer dertil.
Når man så kigger i konventionen om flygtninges retsstilling, artikel 24, kan man se, at her er der sådan set også undtagelser.
Hvis ser på artikel 24, nr. 2, litra b, stk. ii, er det altså sådan, at der står klart og tydeligt, at særlige ordninger efter bopælslandets love eller bestemmelser, som vedrører ydelser eller dele af ydelser, der alene udredes af offentlige midler, er undtaget fra lighedsbestemmelserne.
Der er altså klare undtagelser fra disse lighedsgrundsætninger, som både SF og Enhedslisten prøver at hægte det her op på, og det er jo her, både Enhedslisten og SF mener, at Danmark overtræder konventionerne.
Jeg har nu læst op og citeret fra nogle af de bestemmelser, der er i disse konventioner, og som altså godtgør, at der ikke er tale om, at man overtræder disse konventioner.
Vi er i Fremskridtspartiet af den opfattelse, at hvis man kigger rundt på andre lande, vi plejer at sammenligne os med, kan man se, at integrationen af de udlændinge, som det er meningen skal blive i det pågældende land - det er jo sådan set ikke meningen med flygtningene - eller af flygtninge, der har fået permanent opholdstilladelse, sker hurtigere.
Det er der ingen tvivl om, og det er ganske enkelt, fordi man stiller nogle krav til de pågældende udlændinge.
Det betyder alt andet lige, at integrationen forløber hurtigere.
Jeg skal afslutningsvis sige, at vi i Fremskridtspartiet kan støtte flertallets forslag til vedtagelse.